P r e d k l a d a c i a     s p r á v a

     	Návrh zákona, ktorým sa mení a dopĺňa zákon č. 475/2005 Z.z. o výkone trestu odňatia slobody a o zmene a doplnení niektorých zákonov (ďalej len „návrh“) predkladá Ministerstvo spravodlivosti Slovenskej republiky do legislatívneho procesu na základe Plánu legislatívnych úloh vlády Slovenskej republiky na rok 2007.

	Účelom predkladaného návrhu je snaha navrhovanou úpravou znížiť, resp. odstrániť nedostatky a problémy, ktoré sa pri aplikácii doteraz platného zákona vyskytli. V zákone sa napr. konkrétne navrhuje rozdelenie čistej pracovnej odmeny na úhradu trov výkonu trestu, úložné a kapesné. Upúšťa sa od aplikácie zákona o Správnom konaní na konanie o uložení disciplinárneho trestu za disciplinárne previnenie (teda proti vnútornému poriadku v ústave, kde trest odňatia slobody odsúdený vykonáva); to neplatí, ak ide o konanie, ktoré má znaky priestupku a dopustila sa ho osoba počas výkonu trestu odňatia slobody, ale v dobe jeho prerušenia, ak sa táto doba do výkonu trestu započítava. Vtedy sa postupuje podľa zákona o priestupkoch.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právnom Európskych spoločenstiev a Európskej únie.

Návrh zákona nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie.